<classify> MAKAMU wa Rais, Samia Suluhu Hassan amesema kuwa Kampeni ya Jiongeze Tuwavushe Salama iliyozinduliwa na serikali hivi karibuni, imelenga kuhakikisha wanawake na watoto wachanga, wanakuwa salama katika masuala ya lishe, matunzo na huduma za afya ili kukomesha vifo dhidi yao.Alisema hayo juzi alipoanza ziara ya siku sita mkoani Shinyanga, ambapo katika siku yake ya kwanza alitembelea Kituo cha Afya Samuye kilichojengwa kwa gharama ya Sh milioni 500.Kituo hicho kitahudumia zaidi ya watu 17,000. Samia alisema Kampeni ya Jiongeze Tuwavushe Salama, inalenga kuhakikisha wanawake na watoto wachanga wanakuwa salama katika masuala ya lishe na matunzo na huduma zao kupatikana kwa karibu. Nimeelezwa kituo hiki hakina maji na Kampeni ya Jiongeze Tuwavushe Salama ni kuhakikisha wakina mama wanajifungua na watoto wachanga hawapotezi maisha.Tumekuwa tunawapoteza wakina mama na watoto wengi kutokana na changamoto zilizopo kwenye vituo vya afya ikiwemo ukosefu wa lishe nzuri na matunzo, sasa suala hili litakuwa historia. Tangu tuingie madarakani mwaka 2015, tumeweza kujenga vituo vya afya 350 kikiwemo hiki cha Samuye wilayani Shinyanga na hospitali 67 katika wilaya tofauti nchini.Ili kuwezesha kupata huduma hizi kikamilifu suala la bima ya afya tumekuwa tunalipa msukumo mkubwa, tunahamasisha watu wakate bima kwani mkoa huu haufanyi vizuri kwenye masuala ya bima na ugonjwa haubishi hodi hivyo wananchi wasisitizwe wakate bima, alisema Samia. Mkuu wa Mkoa wa Shinyanga, Zainabu Telack alisema mkoa huo una vituo vya afya 11.Alisema Kituo cha Afya Samuye hakikuwa kwenye mpango wa kupata Sh milioni 20 zinazotolewa na serikali kwa ajili ya ununuzi wa dawa na vifaa tiba, hivyo walimuomba Makamu wa Rais kukisaidia.Naibu Waziri, Ofisi ya Rais, Tawala za Mikoa na Serikali za Mitaa Tamisemi, Mwita Waitara aliyeambatana na Makamu wa Rais alisema kuwa Kituo cha Afya Samuye kimekamilika kwa asilimia 100. Alisema kitaanza kufanya kazi katika mwaka huu wa fedha.Kwamba fedha kwa ajili ya ununuzi wa dawa zitatolewa na maboma ya zahanati yatajengwa. Mbunge wa Solwa, Ahmed Salum alisema changamoto iliyopo katika jimbo hilo ni uhaba wa maji na kuna maboma 32 ya zahanati yaliyojengwa kwa nguvu za wananchi, yanahitajika kuezekwa ili kuwaondolea kero inayowasumbua ya kupata huduma kwa karibu.  <topic>: KITAIFA 